10 Go fihla ga bjale mo sehlogong se, re tsopotše dipuku tša Beibele tše e ka bago tše 14. Ge nkabe e se ka Beibele, re be re tla tseba bjang gore re ka batamela kgauswi le Mmopi wa rena? Ka ntle le yona, re be re tla tseba bjang ka topollo le kamoo Jesu a re thušago go batamela go Jehofa? Jehofa o dirišitše moya wa gagwe go budulela batho go ngwala Beibele, yeo e re utollelago semelo sa gagwe se se kgahlišago le merero ya gagwe e megolo. Ka mohlala, go Ekisodo 34:6, 7, Jehofa o itlhalositše go Moshe e le “Modimo yo a gaugelago le yo a šokelago, yo a diegago go galefa, yo a tletšego botho le therešo, yo a bolokelago ba dikete botho bja gagwe, yo a swarelago molato, karogo le sebe.” Ke mang a ka se nyakego go batamela kgauswi le motho yo bjalo? Jehofa o a tseba gore ge re dutše re ithuta ka yena re diriša Beibele, ke moo a tla bago motho wa kgonthe kudu go rena gomme ra ikwa re le kgauswi le yena.